钦定古今图书集成/理学汇编/学行典/第273卷 > 《高士传序》皇甫谧
## 钦定古今图书集成/理学汇编/学行典/第273卷 > 《高士传序》皇甫谧

孔子称“举逸民”，天下之民归心焉。洪崖先生创高道
于上皇之代，许由善卷不降节于唐虞之朝。是以《易》
有束帛之义，《礼》有元𫄸之制，诗人发白驹之歌，《春秋》
显子臧之节，《明堂月令》以季春聘名士，礼贤者。然则
高让之士，王政所先，厉浊激贪之务也。史班之载，多
所阙略。梁鸿颂逸民，苏顺科高士，或录屈节，杂而不
纯，又近取秦、汉，不及远古。夫思其人犹爱其树，况称
其德而赞其事哉！谧采古今人代之士，身不屈于王
公，名不耗于终始，自尧至魏，凡九十馀人，虽执节若
夷、齐，去就若两龚，皆不录也。